題劉明府所藏秋江欲雨圖
作者：陳造
朝代：宋

paragraphs: 墨雲含雨江空濛，島嶼細瑣連煙空。
我家茆屋菰葦叢，卷蓑背笠隨漁翁。
展掩倍覺心神融，緬想慘澹經營中。
王孫玉面食肉相，萬里山川入遐想。
當時宮禁斷過逢，可得如儂逞江望。
江天漠漠那容畫，渺莽風烟生筆下。
鳬鴻滅沒波不摇，霧墅霜林共蕭灑。
乃知絕藝神與通，般薄傲睨窺化工。
市師日日江湖上，幾人擅價能無窮。
君家雙蓮冰玉質，此畫與人俱第一。
固應緘鐍付牢收，俗眼紛紛莫輕出。